Ďakujem pekne, pán predsedajúci. Ctené kolegyne, vážení kolegovia, milí hostia, dovoľte mi, aby som vám aj ja predložil svoje dôvody, ktoré ma viedli k tomu, aby som podpísal tento návrh Deklarácie o daňovej suverenite v priamych daniach. Tie dôvody boli v tom, že vidím ohrozenie rozhodovania o priamych daniach zvonku aj zvnútra. K tým dôvodom dnes pribudli dva tu v priamom prenose. A to boli vystúpenia pána podpredsedu Číža a teraz pána poslanca Haleckého, ktorí podľa mňa ako keby sa pripojili k dôvodovej správe, prečo je nutné podpísať túto deklaráciu a zahlasovať za túto deklaráciu. To ohrozenie podľa mňa existuje, ide zvonku a dôvodom je tá skutočnosť, o ktorej už hovorili viacerí moji predrečníci, a totiž fakt, že eurokomisár László Kovács prišiel s legislatívnou iniciatívou, ktorou chce zjednotiť daňový základ. A hovorí o tom oficiálne, že by ten návrh mal byť v platnosti takto o rok, do konca prvého polroku roku 2008 s tým, že by mal od začiatku roku 2010 platiť pre všetky krajiny. Je potrebné zdôrazniť, že táto iniciatíva nemá až takú veľkú podporu ani v Európskej komisii, napr. sám komisár pre vnútorný trh pán Charlie McCreevy sa vyjadril proti tejto iniciatíve a zatiaľ šesť krajín Únie takisto ju veľmi spochybnilo. Sú to Malta, Litva, Lotyšsko, Írsko, Veľká Británia a aj Slovensko. Teda existuje tu jednoznačný rozpor. Na jednej strane ministerstvo financií, ktoré reprezentuje záujmy Slovenska na Ecofine, sa vyjadruje proti tejto deklarácii alebo proti tejto iniciatíve zjednotiť daňový základ, ale na druhej strane sú tu v priamom rozpore vyjadrenia predsedu vlády a vyjadrenia, ako sme to aj dnes počuli, viacerých zástupcov vládnej koalície, ktorí skutočne hája viac záujmy Francúzska, Nemecka, ako sme počuli, a nie Slovenska. Je to zarážajúce, je to na zamyslenie.  Dovoľte mi povedať takisto poznámku na tému daňového dumpingu. Je zaujímavé, že súčasná vládna koalícia je pri moci viac než 10 mesiacov, hovorí, že údajne tá daňová reforma bola daňovým dumpingom, ale v daniach až také veľké zmeny neurobila. Veď okrem toho, že zistila, že milionárska daň má platiť pre údajných milionárov s príjmom nad 48 000 mesačne, a zdanila týchto ľudí, tak išla paradoxne ešte s daňovým celkovým základom dole, keď si zoberieme výber daní priamych aj nepriamych, a znížila daň na lieky. O akom daňovom dumpingu predchádzajúcej vlády sa hovorí? A o tom, že to bol zlý krok, ktorý sme kritizovali, svedčí skutočnosť, že daň na lieky ľuďom nepomohla. Dámy a páni, daň na lieky urobila sekeru v štátnom rozpočte takmer 3 mld. korún a zvýšila cenu liekov o 15 %. Občania majú lieky drahšie v súčasnosti ako pred rokom. Čiže táto daňová politika je skutočne zlá. Tá daňová reforma predchádzajúcej vlády bola založená na tom, že sa znižujú priame dane a mierne sa zvýšili dane nepriame. To je základ daňovej reformy, nielen bezbreho znižovať, ale racionalizovať systém daní. A tak ako hovoril pán poslanec Mikloš, jednoducho išlo aj o sprehľadnenie systému, o reorganizáciu daňového základu, ktorý, ja som tiež presvedčený, na Slovensku máme jeden z najlepších nielen v Európe, ale vôbec i vo svete.  Dámy a páni, hovoril som o tých dôvodoch vonkajších. Tými dôvodmi vnútornými, ako som spomínal, boli aj súčasné vystúpenia koaličných poslancov, ale sú najmä vyhlásenia predsedu vlády Roberta Fica, ktorý viackrát spochybnil daňovú suverenitu už tým, že na svojej prvej zahraničnej ceste do Talianska pred predsedom vlády Prodim hovoril o daňovom dumpingu Slovenska, na prvej svojej ceste. Ďalej o tom hovoril v Bruseli pri interview pre EU Observer. A dovoľte mi zacitovať ešte jedno jeho vyhlásenie, ktoré moji predrečníci doteraz nepoužili. Udialo sa to 13. marca tohto roku pre Bloomberg. A ten citát je nasledovný: „Nemám rád daňový dumping. Moja vláda je  pripravená zúčastniť sa harmonizačnej debaty. Neviem, aký bude výstup, ale minimálne chceme o tom diskutovať.“ Robert Fico teda chce debatovať o harmonizácii, zneisťuje daňovú suverenitu a podľa môjho názoru evidentne poškodzuje záujmy Slovenska. Toto je ďalší jasný dôkaz, prečo by sa táto Národná rada a všetci poslanci, ktorým záleží na národných záujmoch slovenských občanov, mali podpísať pod túto deklaráciu a prečo by mali podporiť Deklaráciu o daňovej suverenite v priamych daniach. Ja si vás dovolím z tohto miesta o to požiadať. Ďakujem veľmi pekne. (Potlesk.)
Kritika vlády Kritika vlády. Postoj je mixed, na jednej strane kritizuje iniciativu eurokomisára, ale potom aj tohorí, že EK je proti tomuto návrhu. Skôr k negatívnemu postoju. Lebo aj celkové kritika harminizácie daní v EÚ krajinách